Forslaget er i overensstemmelse med proportionalitetsprincippet, idet de påtænkte foranstaltninger er i overensstemmelse med principperne om forenkling af procedurerne for erhvervsdrivende, der beskæftiger sig med udenrigshandel, og med Kommissionens meddelelse vedrørende autonome toldsuspensioner og toldkontingenter. Dette forslag går ikke videre, end hvad der er nødvendigt for at nå de tilstræbte mål i overensstemmelse med traktatens artikel 5, stk. 4.

Kommissionen skønner på grundlag af denne gennemgang, at det vil være berettiget at åbne autonome toldsatser for visse nye produkter, der p.t. ikke er opført i bilaget til forordningen. Hvad angår visse andre produkter skal ordlyden af varebeskrivelsen ændres, der skal tildeles nye Taric-koder, der skal tilføjes en slutdato, eller det er blevet nødvendigt at øge/nedsætte den oprindelige kontingentmængde. Produkter, for hvilke toldkontingenter ikke længere er i EU's økonomiske interesse, bør trækkes tilbage.

Autonome toldkontingenter er nødvendige for visse produkter, når produktionen i EU ikke i tilstrækkelig grad opfylder EU-industriens behov. Der bør åbnes nye EU-toldkontingenter til nultold eller nedsat told for passende mængder, uden at ligevægten på markedet for disse produkter forstyrres.

Forslaget har ingen finansielle virkninger for udgifterne, men har finansielle virkninger for indtægterne i form af et fald i ikke-opkrævet told svarende til et samlet beløb på ca. 15,2 mio. EUR om året. Virkningerne for de traditionelle egne indtægter på budgettet er 12,2 mio. EUR om året (80 % x 15,2 mio. EUR om året).

Hver anmodning (nye eller ændrede anmodninger) er blevet nøje vurderet af gruppen. Der er i undersøgelsen af hvert tilfælde lagt vægt på behovet for, at en eventuel skade for producenterne i EU forhindres, og at EU-produktionens konkurrenceevne styrkes.

Ordningen for autonome toldkontingenter har været en del af en evalueringsundersøgelse om autonome toldsuspensioner, der blev foretaget i 2013, idet autonome kontingenter er foranstaltninger svarende til autonome suspensioner, bortset fra, at kvoter har en begrænset importmængde. Her blev det konkluderet, at den vigtigste begrundelse for ordningen stadig er gyldig. Omkostningsbesparelserne kan være betydelige for virksomheder i EU, der importerer varer under ordningen. Disse besparelser kan, afhængigt af det produkt, den virksomhed og den sektor, der er tale om, føre til større fordele (f.eks. bedre konkurrenceevne, mere effektive produktionsmetoder, oprettelse eller opretholdelse af arbejdspladser i EU osv.).

2016/0388 (NLE)

Forslag til

RÅDETS FORORDNING

om ændring af forordning (EU) nr. 1388/2013 om åbning og forvaltning af autonome EU-toldkontingenter for visse landbrugs- og industriprodukter

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 31,

under henvisning til forslag fra Europa-Kommissionen, og

ud fra følgende betragtninger:

(1)For at sikre tilstrækkelige og uafbrudte forsyninger af visse varer, der ikke produceres i tilstrækkelige mængder i Unionen, og for at undgå at forstyrre markederne for visse landbrugs- og industriprodukter er der med Rådets forordning (EU) nr. 1388/2013 åbnet for autonome toldkontingenter. Produkter i disse toldkontingenter kan importeres til Unionen til nulsats eller nedsat sats. Af de nævnte årsager er det nødvendigt at åbne toldkontingenter til nulsats for passende mængder for elleve nye produkter med virkning fra den 1. januar 2017.

(2)I visse tilfælde bør de nuværende autonome toldkontingenter ændres. I elleve tilfælde bør Taric-koderne ændres på grund af tariferingsændringer i den kombinerede nomenklatur. I to tilfælde bør varebeskrivelsen ændres af hensyn til klarheden og for at tage højde for den seneste produktudvikling. I et enkelt tilfælde bør kontingentmængden forhøjes af hensyn til EU's erhvervsdrivende, og i to tilfælde bør kontingentmængden nedsættes.

(3)I seks tilfælde bør det autonome EU-toldkontingent lukkes med virkning fra den 1. januar 2017, da det ikke er i Unionens interesse at opretholde det efter den dato.

(4)Som følge af de mange ændringer af bilaget til forordning (EU) nr. 1388/2013 bør det erstattes af klarheds- og rationaliseringshensyn.

(5)Forordning (EU) nr. 1388/2013 bør derfor ændres.

(6)Da ændringerne af de kontingenter, der er omhandlet i denne forordning, skal træde i kraft den 1. januar 2017, bør forordningen finde anvendelse fra denne dato —

VEDTAGET DENNE FORORDNING:

Artikel 1

Bilaget til forordning (EU) nr. 1388/2013 erstattes af teksten i bilaget til nærværende forordning.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Den anvendes fra den 1. januar 2017.